google/wiki40b huggingface dataset:
גיל המעבר אצל נשים

רקע

נשים נולדות כשבשחלות שלהן ישנם כשני מיליון זקיקים (שמתוכם יתפתחו הביציות). עם הגעתה של האישה לבגרות מינית מבשילות כ-400,000 ביציות. במסגרת המחזור החודשי, כאירוע ביולוגי, משוחררת על-פי-רוב ביצית אחת מדי חודש. יתר הביציות יתפרקו בתהליך הקרוי אטרזיה. ביציות שכבר נאגרו בשחלה לא יוחלפו בביציות חדשות במהלך חייה הפוריים של האישה. מספר הזקיקים מתמעט עם השנים וכשמספרם מגיע לאלף, מתחיל גיל המעבר. עם התמעטות הביציות בשחלות, ישנה ירידה הדרגתית בכמות האסטרוגן המיוצר על ידי השחלות ובמקביל ירידה בייצור ההורמון פרוגסטרון.
עד לפני כמאה שנים תוחלת החיים של נשים הייתה נמוכה מחמישים ולכן ההתעניינות במנופאוזה הייתה נמוכה יחסית. עם עליית תוחלת החיים עלתה המודעות לתופעה.

גורמים שיכולים להשפיע על הגיל בו מתחיל גיל המעבר

בין הגורמים המשפיעים על התחלה מוקדמת יחסית של גיל המעבר, ניתן לציין עישון, רזון קיצוני או אנורקסיה, מחלות אוטואימוניות, שמאליות (נשים שהיד הדומיננטית שלהן היא יד שמאל), משקל לידה נמוך וחיים במקומות גבוהים.
מנופאוזה מוקדמת -המונח מתייחס למקרים בהם נשים חוות מנופאוזה לפני גיל 40 בדרך כלל כתוצאה מהתערבות רפואית תרופתית או ניתוחית כגון הסרת שחלות. התסמינים של נשים עם מנפאוזה מוקדמת יהיו חריפים יותר. הטיפול מצריך התייחסות מיוחדת ושונה.

גלי חום

תסמין מוכר לשינויים ההורמונלים המיוחס למאפייני גיל המעבר אצל נשים. גל חום מאופיינים לרוב בתחושת חום חזקה ופתאומית, המלווה בהזעה ובהגברת קצב לב. גל חום אופייני אורך בין 30 שניות לחמש דקות, אבל יכול להימשך גם שעה. תחושת החום מתחילה לרוב בפנים ובאוזנים, מתפשטת לחזה ומתפשטת לשאר הגוף. בנוסף לתחושת החום הפנימית, גם פני העור ובמיוחד הפנים הופכים חמים למגע וסמוקים (זהו גם מקור השם באנגלית – hot flush - הסמקה חמה).
תכיפות גלי החום נעה בין כמה פעמים ביממה, לבין מספר פעמים בשבוע. גלי החום עלולים להתחיל כמה שנים לפני גיל המעבר (פרה מנופאוזה) ולהימשך מספר שנים במהלך ואחרי גיל המעבר.
גלי חום פוגעים בתפקוד היומיומי ומקשים בעיקר על השינה. נשים רבות מתקשות להשלים שנת לילה מלאה ללא הפרעות, היעדר השינה מוביל לרוב למצבי רוח משתנים, לפגיעה בריכוז ולבעיות פיזיולוגיות אחרות. חלק מהנשים חוות הפרעות שינה מבלי שהן חוות גלי חום היות שרמות האסטרוגן נוטות להיות נמוכות ביותר במהלך הלילה.

טיפול

גיל המעבר הוא תהליך טבעי, שלב נוסף בחיים, ולא מחלה. עם זאת, כשהתסמינים מפריעים, כדאי לטפל בהם. גם כדי לשמור על איכות חיים (מחסור בשינה או דיכאון, למשל, יכולים לפגוע קשות באיכות החיים) וגם כדי להימנע מפגיעה מתמשכת (כמו אוסטיאופורוזיס) קיימות מספר אפשרויות טיפול:

טיפול באמצעות SERMs

בעשור האחרון התפתחו מספר תרופות מבטיחות השייכות לקטגוריית ה SERMs (מודולטור סלקטיבי של קולטנים לאסטרוגן) לטיפול בתופעות גיל המעבר.
עקרון הפעולה של תרופות אלה מבוסס על יכולתם של החומרים הפעילים לחקות את פעילותו של אסטרוגן בחלק מהרקמות, תוך שהם סותרים את פעולתו ברקמות אחרות. כך למשל, ברקמת העצם הוא יעבוד כמו אסטרוגן (היעיל במניעת אוסטיאופורוזיס) אך ברחם (שם פעילותו של האסטרוגן אינה רצויה) יסתור את הפעילות הזו.
מנגון פעולה סלקטיבי שכזה מאפשר טיפול יעיל בסימפטומים של גיל המעבר תוך צמצום תופעות הלוואי של הורמון הפרוגסטרון, האחראי על רוב תופעות הלוואי המטרידות של הטיפולים ההורמונליים (כאב וגודש בשדיים, דימומים ואגינליים).
דייוויד אברמסון

ביוגרפיה

אברמסון נולד וגדל במנהטן, בנם השני של ג'ק ורות' אברמסון. הוא גדל במשפחה של שחיינים. אביו ג'ק, היה חבר בוועד האולימפי האמריקאי ומנהל המבחנים האמריקאים בשחייה, קפיצה למים וכדורמים לאולימפיאדת טוקיו (1964). שני אחיו, הבכור אלן והצעיר ריצ'רד, היו שחיינים מצטיינים.

כוכב המכביה שישית

בתחרויות השחייה של המכביה השישית שנערכו בספטמבר 1961 זכה אברמסון ב-3 מדליות זהב, 
במשחה ל-400 מטר חפשי בשיא מכביה חדש של 4:33.0 דקות, לפני דייוויד קרצקי מארצות הברית (4:49.5 דקות) וג. סולטמן מדרום אפריקה (4:49.5 דקות), במשחה ל-1500 מטר בשיא מכביה חדש של 18:45.4 דקות, לפני אחיו הצעיר ריצ'רד אברמסון (19:33.2 דקות) וג. סולטמן (19:35.6 דקות) ובמשחה שליחים 4x200 מטר בשיא מכביה חדש של 8:46.3 דקות, לפני ישראל 9:23.3 דקות ודרום אפריקה (9:25.6 דקות).
בשנת 1965 סיים את לימודיו באוניברסיטת הווארד.
הפועל מעגן מיכאל

היסטוריה

קבוצת הנשים של מועדון הכדורסל ידעה עליות ומורדות, ושיאה היה בסוף שנות ה-60, כשזכתה בגביע המדינה בכדורסל נשים לאחר ניצחון בגמר על מכבי דרום ת"א 35-48. בעונת 1976/77 ירדה הקבוצה לליגת המשנה.
בשנת 2005/06 זכתה הקבוצה באליפות בליגה הארצית, אך בחרה שלא לממש את העלייה לליגה הלאומית. שנה לאחר מכן, בהובלת שחקניות מקומיות כירדן ברקאי, חן מסד, דנה יהושוע, הדר ביגלמן ואחרות, זכתה שוב מעגן מיכאל בכרטיס לליגה הלאומית, והפעם מימשו את העלייה.
הקבוצה עלתה ללאומית, צרפה את השחקניות שירלי שבתאי וג'ניפר קלכמן, ויחד עם שחקניות מקומיות כמאי אשל, מעיין לוי והמאמנת תירזה לוינסקי. כבר בעונתה הראשונה עלתה מעגן אל הפלייאוף העליון, שנה לאחר מכן כבר התמודדה בפיינל פור נגד אלופת אותה שנה.
בתחילת עונת 2009/10 החליפה שחקנית העבר, שרית ארבל את תירזה לוינסקי באימון הקבוצה. ובמאי 2010 ניצחה הקבוצה 1-2 בסדרת הגמר את הפועל ראשון לציון והבטיחה את העפלתה לליגת העל, אך לא אישרה השתתפותה ונשארה בליגה השנייה.
To Be Human

רקע וכתיבה

את השיר כתבו פלורנס וולש, וריק רוס, והוא הופק על ידי לברינת', ואולי קראוס. השיר הוא בלדה שמתארת את יחסיה של גל גדות עם חברה כריס פיין בסרט וונדר וומן. 
השיר כשמו "להיות בן אדם", בא לחזק את עמדתה של גדות [וונדר וומן], ומציג אותה כבת אדם בדיוק כמו החבר שלה.
טקס

טקס הוא אירוע סמלי המורכב מרצף פעולות, המבוצע בסביבה מסוימת ובמחזוריות סדירה. הפעולות הסמליות המהוות את הטקס, מכילות לרוב חלקים מהאלמנטים הבאים: עלילה, שירה, תהלוכה, ריקוד, פעילות עם אובייקטים קדושים ועוד. במהלך הטקס מובעות המשמעויות החברתיות הבסיסיות בעיני המשתתפים והקשרים החברתיים ביניהם מתחזקים. באמצעות הטקס היחיד והחברה מבטאים את החשיבות שהם מייחסים לנושאים המועלים בו.

אטימולוגיה

מקורה של המילה טקס הוא מהמילה היוונית taxis שמשמעותה סדר, ארגון. המילה היוונית שימשה בעיקר בהקשרים צבאיים, כמו סידור כוחות לקרב. המקבילה המדויקת של משמעות זו היא המילה מערכה.
המילה חדרה לעברית של לשון חז"ל, כך למשל: "שלוש שורות של תלמידי חכמים לפניהן... מכאן ואילך לא היה שם טקס אלא כל הקודם את חבירו לתוך ארבע אמות זוכה." (תוספתא ח, ב).
הכתיב של המילה קיים בשתי הצורות, טֶכֶס, או הצורה השכיחה יותר, טֶקֶס.
טראנסאוויה

תולדות החברה

החברה נוסדה בסוף שנת 1965 והחלה את פעילותה בנובמבר 1966 בשם "טראנסאוויה הולנד". בשנת 1986 שונה שם החברה ל"טראנסאוויה איירליינס", ובאותה השנה החלה החברה להפעיל קו סדיר בין אמסטרדם ללונדון.
בשנת 1991 קנתה חברת התעופה הלאומית של הולנד KLM 80% ממניותיה של החברה, ובשנת 2003 קנתה את ה-20% הנותרים. 
בתחילת שנות ה-2000 כללה החברה את חברת האם טראנסאוויה שעסקה בעיקר בטיסות שכר (צ'רטר), ואת חברת הבת "בייסיק" אייר שעסקה בטיסות במחיר נמוך. כדי לחזק את החברה הוחלט כי שתי החברות יאוחדו תחת שם אחד- טראנסאוויה.קום, והחברה תפעיל טיסות במחיר נמוך. בשנת 2015 החליטה החברה על הורדת הסיומת, והחברה חזרה להיקרא "טראנסאוויה איירליינס".

טראנסאוויה צרפת

החברה נוסדה בשנת 2006 והחלה לפעול בשנת 2007 כחברה עצמאית (קוד יאט"א: TO, קוד ICAO: TVF, או"ק: FRANCE SOLEIL). בסיסיה נמצאים בנמל התעופה פריז - אורלי, ליון ונאנט.

פעילות החברה בישראל

נכון לחודש אוקטובר 2018, החברה מפעילה טיסות סדירות בין תל אביב למספר יעדים בהולנד וצרפת. טיסה יומית לנמל התעופה אמסטרדם-סכיפהול, 3 טיסות שבועיות לאיינדהובן, ו-17 טיסות שבועיות לפריז-אורלי. החל מ-7 בנובמבר 2018 החלה החברה להפעיל 2 טיסות שבועיות לעיר נאנט.
בנוסף, באפריל 2018 הודיעה החברה על השקת קו חדש מאמסטרדם לאילת-עובדה. הקו החל לפעול מ-3 בנובמבר בתדירות של שתי טיסות שבועיות.
בנוסף ב-7 באפריל 2019 החלה החברה להפעיל קו בין פריז - אורלי לאילת - רמון.
ניר גונטז'

ביוגרפיה

גונטז' היה כתב במקומון "זמן תל אביב" של "מעריב". ככתב העיתון חשף כי לאיסמעיל הנייה אחיות בעלות אזרחות ישראלית המתגוררות בנגב. לאחר מכן עבר לכתוב ב"ידיעות אחרונות" ומונה בהמשך לכתב הפלילים של העיתון, בו שימש בתפקיד עד לשנת 2011. ב-2008 חשף בעיתון את התיק המשפטי של המחבל סמיר קונטאר שנאסר עד אותה עת לפרסום, ופורסם רק לאחר עתירה לבית המשפט.
גונטז' עבר לעיתון "הארץ", ומשנת 2015 הוא כותב את המדור "על הקו" בו הוא מראיין טלפונית אישים בנושאים שעלו לכותרות בתקופה האחרונה, ומציג את הראיון כפי שבוצע ללא כל עריכה, ובדרך כלל ללא מעורבות דוברים ואנשי יחסי-ציבור. במקביל הוא כותב טור דעות באתר "העין השביעית". 
בנובמבר 2016 עוכב גונטז' לחקירה על ידי המשטרה, לאחר שצלצל במשך יומיים 12 פעמים ממספר חסום לטלפון של חברת הכנסת יעל גרמן ללא מענה מצידה. בעקבות החקירה קראה מועצת העיתונות למשטרת ישראל לרענן את הנהלים הקשורים לחקירה של עיתונאים.
גונטז' השתתף בפרק הראשון של הסדרה "העיתונאים" ששודרה ב-yes דוקו שם נחשפו דרכי עבודתו ככתב פלילים.
בספטמבר 2018 חשף גונטז' בטוויטר במהלך קמפיין ברשתות חברתיות שהתפשט תחת האשטאג "לא התלוננתי" כי בהיותו כבן 15 בעת שהתנדב במשמר הגבול ביצע בו מעשה מגונה - מתנדב במשמר הגבול כבן 30 ומי שכיום משמש בתפקיד בכיר במשרד לביטחון פנים. בעקבות תלונתו שעוררה הדים, הורה השר לביטחון פנים על ביצוע בדיקה מקיפה בעניינו של בכיר המשרד עליו נטענו הדברים.
החל מינואר 2019 מגיש את הפינה "גונטז' TV"  בתוכנית "הצינור" בערוץ רשת 13.
גונטז' מתגורר בתל אביב ואב לשני בנים.
The Smiths (אלבום)

הפקה

לאחר שהוחתמו בחברת התקליטים העצמאית Rough Trade, החלו הסמית'ס בהכנות לקראת הקלטת אלבומם הראשון ב-1983. בעצתו של מנהל חברת התקליטים, ג'ף טרוויס, הלהקה בחרה בטרוי טייט (גיטריסט הלהקה The Teardrop Explodes לשעבר) כמפיק להקלטות, שנערכו באולפני אלפנט בוואפינג. במשך חודש אחד הקליט ההרכב 14 שירים.
במהלך הופעה ב-BBC באוגוסט 1983, פגשה הלהקה את המפיק ג'ון פורטר. טרוויס, שלא היה מסופק מההקלטות עם ארוי טייט, נתן לפורטר קסטה עם השירים בתקווה כי הוא יוכל לעשות להם מיקס מחודש. פורטר אמר לטרוויס שההקלטות "לא מכוונות ולא מתוזמנות" והציע להקליט מחדש את האלבום בעצמו. סולן הלהקה מוריסי, שרק שבוע לפני כן שיבח בתקשורת את העבודה עם טייט, הסכים להקלטה המחודשת ואיתו גם טרוויס והגיטריסט ג'וני מאר.
הסמית'ס החלו לעבוד עם פורטר בספטמבר 1983. כיוון שהיו באמצע סיבוב הופעות, נאלצה הלהקה להקליט את האלבום מחדש בהדרגה. ההקלטות החלו באולפני מטריקס בלונדון, בעוד רוב העבודה התבצעה במהלך שבוע אחד בפרבר של מנצ'סטר. ההקלטה האחרונה נערכה באולפני עדן בלונדון בנובמבר אותה שנה. לאחר שהאזין למיקס סופי של האלבום, מוריסי אמר לפורטר וטרוויס שהאלבום "לא מספיק טוב". עם זאת, הסולן אמר שמכיוון שהעבודה על האלבום עלתה 6,000 ליש"ט, " [הם אמרו ש]הוא חייב לצאת, אין דרך חזרה".

עטיפה

עטיפת האלבום עוצבה על ידי מוריסי. היא מעוטרת בתמונתו של השחקן האמריקאי ג'ו דלסנדרו מתוך סרטו של אנדי וורהול מ-1968, Flesh. תמונתו של מוריסי על חלקה הפנימי של העטיפה צולמה בהופעה בלונדון על ידי רומי מורי, שלימים הפך לבסיסט של הלהקה Gun Club.

השפעה וביקורת

השירים Reel Around the Fountain ו-The Hand That Rocks the Cradle זכו לביקורות שנויות במחלוקת כאשר מספר צהובונים בבריטניה טענו כי הם עוסקים בפדופיליה, טענה שהלהקה התנגדה לה בתקיפות.
שיר נוסף באלבום שגרם למחלוקות הוא Suffer Little Children, העוסק ברציחות המור. הדבר עורר מהומה לאחר שסבו של אחד הילדים שנרצחו שמע את השיר מתנגן בפאב וחש כי הלהקה מנסה למסחר את הרציחות. לאחר פגישה עם מוריסי, הוא קיבל את הטענה כי השיר הוא התחקות כנה אחר השפעתן של הרציחות. לאחר מכן יצר מוריסי קשרי חברות עם אן ווסט, אמה של אחת הקורבנות המוזכרת בשמה בשיר.
מבקר המוזיקה גארי מלהולנד תיאר את האלבום כ"אלבום בכורה על התעללות בילדים. ההפקה הייתה תפלה וקודרת, אבל הוא בכל זאת הצליח לצייר את העיר מנצ'סטר באופן שונה משמעותית מאיאן קרטיס ומארק אי. סמית".
המגזין Slant הציב את האלבום במקום ה-51 ברשימת "האלבום הטובים של שנות ה-80" בטענה כי "אין סיבה שתלמיד חריף ומתוסכל מינית של אוסקר ויילד שאהב פאנק אבל נהם כמו סינטרה מקולקל היה צריך להתאחד עם גיטריסט חדשני שהשפעותיו היו כה מגוונות שאי אפשר להבחין בהן וליצור את אחד מצמדי כותבי השירים הטוב ביותר של שנות ה-80".
בשנת 1989 הוצב האלבום במקום ה-22 ברשימת 100 האלבומים הגדולים של שנות ה-80 של המגזין Rolling Stone, וב-2003 הוא הופיע במקום ה-481 ברשימת 500 האלבומים הגדולים בכל הזמנים של המגזין. האלבום הוצב במקום ה-473 ברשימה מעודכנת של המגזין ב-2012.
מעבר פאליסר

גאוגרפיה

המעבר ממוקם צפונית למוצאו של נהר פאליסר, הזורם לצידו האחד של המעבר, ואילו נהר ספריי זורם לצידו השני.
במעבר עובר מסלול ההליכה "מסלול מעבר פאליסר" (Palliser Pass Trail) שהוא המשכו של מסלול נהר ספריי (Spray River Trail).

מקור השם

המעבר נקרא על שם ג'ון פאליסר, שהוביל את משלחת פאליסר.
מרדכי בורשטיין

הרב מרדכי (מוטיל) בורשטיין (אנגלית: Mordehai Burstein‏; 1922 – מאי 2005) היה פעיל ציוני, ראש מחלקת עליית הנוער ברומניה ואסיר ציון.

ביוגרפיה

נולד בידניץ, בסרביה, בנו של הרב דב בער בורשטיין, שהיה רב העיר בוטושאן ואב בית דין רבני בתל אביב. את נעוריו עבר בידניץ, בוטושאן וגאלאץ.
בורשטיין התיישב בבוקרשט ולימד עברית בבית הספר הספרדי. עבד ב"החלוץ" כמדריך וכמבקר ואחר כך כראש מחלקת עליית-הנוער ברומניה. בתפקידו זה ארגן את יציאתם לאפלדורן בהולנד, של כ-450 בני נוער, באוגוסט 1947.
במהלך שואת יהודי רומניה נלקח לעבודת כפייה במחנה עבודה, שם עסק בייצור אבני חצץ אשר שימשו את הצבא הנאצי.
במאי 1951 נעצר על ידי המשטר הקומוניסטי, ובמשפטי בוקרשט נידון למאסר, שממנו השתחרר ב-1955. לאחר שהשתחרר התחתן עם עדינה לבית ריינהרץ. לבני הזוג נולדה בת. ב-1959 נעצר שוב ונחקר בעינויים. הוא נידון למאסר בנובמבר 1959. ב-1962, במסגרת הסכם בין ממשלת ישראל לממשלת רומניה, עלה לישראל והתיישב בירושלים. מאז בחר לא לצאת מגבולות מדינת ישראל. 
לאחר שעלה ארצה, סיים את לימודיו באוניברסיטה העברית, עבד תקופה ארוכה כמורה וכמנהל בית ספר, וכן כשדרן בתחנת הרדיו "קול ציון לגולה", שם היה לו מדור שבועי בשפה הרומנית בנושאי פרשת השבוע, תרבות ודת בישראל. הוא שימש כרב הקהילה הרומנית בירושלים. הדריך נערים לקראת בר המצווה שלהם.
הרב בורשטיין עסק גם בגיור. לאחר שגייר בארץ אישה, הופתע לגלות כי היא בתו של אחד מחוקריו ברומניה.
בארץ נולדו לו שני ילדים נוספים. נפטר בירושלים ביום י"א באייר תשס"ה ונקבר בהר המנוחות.
ספר ישעיהו

תוכן הספר

לפי הכתוב בפסוקים הפותחים את הספר, התנבא מחברו ישעיהו בן אמוץ בתקופת מלכי יהודה - עוזיהו (כנראה רק משנת מותו - 757 לפנה"ס), דרך מלכות יותם, אחז, ועד סוף ימי חזקיהו. פרשנים מסוימים מרחיבים את ימי נבואתו גם לימי מנשה.
למרות זאת, מפרק מ' עוסקת הנבואה, ככל הנראה, בתקופת העלייה מבבל והצהרת כורש, קרי כ-200 שנה לאחר הזמן הכתוב בתחילת הספר. כך סבור הפרשן בן המאה ה-11, משה אבן ג'יקטילה, אשר את דבריו מביא האבן עזרא בפירושו לישעיהו "ואלה הנחמות הראשונות, מחצי הספר על דעת רבי משה הכהן נוחו עדן, על בית שני". בשל התקופה הארוכה בת מאות השנים מתחילת הספר ועד לסופו, נהוג ליחס את הנבואות למספר נביאים (ראו הסבר להלן ברקע ההיסטורי).
נבואותיו של ישעיהו עוסקות בין היתר בתפיסה שהחזרה בתשובה יכולה לכפר על החטאים, במלחמה בעוולות החברתיים, בהתנגדות לתפיסה הפולחנית של הדת שרווחה אז - שהקורבנות מכפרים גם ללא שינוי במעשים, ובעבודה זרה. בניגוד לתפיסות רבות ביהדות שלעגו לעבודת הפסילים כלא מועילה וכחסרת הגיון ישעיהו תפס את העבודה הזרה כביטוי לגאווה של האדם עצמו - שמשתחווה למעשי ידיו כלומר לעצמו, ובהתאם, כדי לתקן את הבעיה יש לשבור את גאוות האדם.

רקע היסטורי

ספר ישעיה מכסה תקופה היסטורית ארוכה בת מאות שנים, בה קמו ונפלו מעצמות אזוריות (האימפריות האשורית, הבבלית והפרסית), נוהלו מסעי כיבושים נרחבים והגליות עמים. בשנים אלו התחוללו שינויים מדיניים שעברו על ממלכת ישראל ויהודה, ולוו בתככים, יריבויות ובריתות עם העמים הסובבים. בשל התקופה הארוכה והאירועים המוזכרים בו, מקובל במחקר ליחס את הספר לשני כותבים לפחות- הראשון ישעיה בן אמוץ (פרקים א-לט) אשר ניבא בירושלים, ישעיה השני אשר זהותו אינה ידועה (פרקים מ-סו; מהם מ-מח בבבל, ומט-ס"ו בירושלים). יש המזהים גם את ישעיה השלישי (פרקים נה- סו) ואולי אף כותבים נוספים.
על פי כותרת הספר הנביא ניבא בימי המלכים עוזיהו, יותם, אחז ויחזקיהו, ברבע האחרון של המאה השמינית לפנה"ס לערך (יש' א 1). אך הנבואה המוקדמת ביותר של הנביא ישעיה בן אמוץ אשר ניתן לתארכה על פי רקעה ההיסטורי, היא מימי אחז בשנת 733 לפנה"ס (יש' ז), והמאוחרת ביותר מתוארכת לפי פרק לו לשנת 701 לפנה"ס, בתקופת המצור על ירושלים, בימי המלך חזקיהו מלך יהודה. שנים אלו, מ-733 עד 701 לפנה"ס היו בצל התעצמותה של ממלכת אשור, וכיבושיה המרשימים את ארם דמשק, ואת שומרון (יש' ז-ח). עם נפילת שומרון בשנת 720 לפנה"ס הוגלו תושבים רבים, וקרבתה של אשור, העלה חשש מכוחה והעיק מטבע הדברים גם על ממלכת יהודה הסמוכה. כנגד חששות אלה עמדה תפיסתו הדתית-מדינית של ישעיהו בן אמוץ, לפיה ירושלים עירו של ה' תינצל מכיבוש (כגון יש' ח 8; ל 8-33; לא 5–9 ). נבואה זו התגשמה בימי סנחריב מלך אשור, בשנים 701, אך העיר שניצלה שועבדה לסנחריב, ותושביה נאלצו להעלות מיסים לממלכת אשור. 

נבואות הנביא המכונה ישעיה השני, בפרקים מ- ס"ו, משויכות לתקופה מאוחרת יותר, שבה העם ביהודה כבר מצוי בגלות בבבל, ובהן קריאות והפצרות של הנביא אל העם לצאת מבבל ולשוב לארץ. קריאות אלה מאפיינות את תקופת עליית האימפריה הפרסית ובראשה המנהיג כורש, בשנת 539 לפנה"ס. מכאן שמדובר בשליש האחרון של המאה השישית לפנה"ס. כורש השתלט על בבל ומלך על כל שטחי האימפריה הבבלית במסופוטמיה. מהצהרת כורש אשר פורסמה בראשית עלייתו לשלטון, עולה כי הנהיג מדיניות גמישה ונוחה כלפי העמים בשטח מלכותו, ובכלל זה יהודה, ואפשר את חזרתם לישראל של גולי בבל ובניית המקדש בירושלים (עז' א 1-4; עז' ו 1-5; דה"ב לו 22–23). זהו הנתון ההיסטורי היחיד המצוין בחלקו המאוחר של הספר.
מוזס פינלי

סר מוזס פינלי (באנגלית: Sir Moses I. Finley; ‏ 20 במאי 1912 - 23 ביוני 1986)  היה היסטוריון קלסיקאי, יהודי אמריקאי - בריטי. ספרו הידוע ביותר הוא The Ancient Economy בו טען שהכוחות המניעים את הכלכלה בעת העתיקה היו המעמד והאידאולוגיה החברתיים ולא המניעים הכלכליים הרציונליים.

קורות חיים

פינלי נולד בניו יורק ב-1912 בשם משה ישראל פינקלשטיין לנתן פינקלשטיין ואנה כצנלסון והלך לעולמו ב-1986 כנתין בריטי. הוא למד באוניברסיטת סירקיוז ובאוניברסיטת קולומביה. למרות שהוא עשה תואר שני במשפט ציבורי, רוב המחקרים שפרסם היו בנושא ההיסטוריה של העת העתיקה, והם דנו בעיקר בהיבטים חברתיים וכלכליים של העולם הקלאסי.
הוא לימד באוניברסיטת קולומביה ובסיטי קולג' בניו יורק, שם הושפע מחוקרים של אסכולת פרנקפורט שעבדו באמריקה. בזמן המקארתיזם, ב-1952, פוטר פינלי ממשרת ההוראה באוניברסיטת ראטגרס; הוא זומן לוועדת ביטחון של הסנאט ונשאל אם היה אי פעם חבר במפלגה הקומוניסטית האמריקאית. הוא השתמש בתיקון החמישי לחוקה וסירב לענות על השאלה.
מכיוון שלא עלה בידו למצוא עבודה בארצות הברית, עזב פינלי לאנגליה ב-1955, שם הוא לימד לימודים קלאסיים במשך שנים רבות באוניברסיטת קיימברידג' בהתחלה כ-reader (פרופסור חבר) של החברה העתיקה וכלכלה היסטורית בג'יזאס קולג' (1970-1964); אחר כך כפרופסור מן המניין להיסטוריה עתיקה (1979-1970) ולבסוף כמנהלו של דרווין קולג' (1982-1976). במחקריו חרג מעבר לפילולוגיה כפי שהיה מקובל ושילב בהם גם תרבות, כלכלה, וחברה. הוא קיבל נתינות בריטית ב-1962 ונבחר לעמית באקדמיה הבריטית ב-1971; והוענק לו תואר אבירות ב-1979.
בין עבודותיו ניתן למנות את הספר 'עולמו של אודיסאוס' (מהדורה ראשונה ב-1954; מהדורה מורחבת ב-1978) שהניב מחקרים רבים בתחום. בספר הוא מיישם את ממצאי האתולוגים והאנתרופולוגים כמו מרסל מוס על מנת להאיר באור חדש את כתבי הומרוס; גישה רדיקלית שחייבה את עורכו להוסיף מבוא שכתב הקלסיקאי הידוע מוריץ בורה (Maurice Bowra). פול קארטלדג' (Paul Cartledge) טען ב-1995: "...במבט לאחור, ניתן לראות את יצירת המופת הקטנה של פינלי כמי ששתלה את הזרע של הפריחה העכשווית במחקרים מבוססי אנתרופולוגיה של התרבות והחברה של העת העתיקה".
עבודתו המשפיעה ביותר של פינלי היא ספרו The Ancient Economy ‏ (1973), שמבוסס על הרצאות סאטר (Sather Lectures) באוניברסיטת קליפורניה בברקלי שנה קודם לכן. בספר זה פותח פינלי בהתקפה על המסורת המודרנית בדיסציפלינה של ההיסטוריה הכלכלית של העת העתיקה. בעקבות הדגם שהציב קרל פולני, טוען פינלי שאין לנתח את הכלכלה העתיקה תוך שימוש בתפישות של מדע הכלכלה המודרני, מכיוון שלאדם הקדום לא ראה את הכלכלה כחלק נפרד של החברה והיות שהפעולות הכלכליות בעת העתיקה נקבעו בעיקר ממניעים חברתיים ופחות מסיבות כלכליות.
פילפ אדן בק

קריירה

בק נולד למשפחה יהודית בת עשרה ילדים בעיר פאפא, בנם של פאל בק וארנסטין גולד. בין השנים 1888–1893 למד בנית מודלים בבית הספר לאומנות שימושית (לימים האוניברסיטה ההונגרית לאמנויות יפות) בבודפשט אצל הפסל אנטל לוראנפי והאדריכל/צייר אלברט שיקדנץ. במהלך מסע הלימוד שלו לוונציה בשנת 1892 הבין את המקור הפנימי של שאיפותיו האמנותיות. הוא החשיב מאותו רגע את תחילת יצירתו האומנותית. הוא יצא ללימודים לווינה למספר חודשים. בשנת 1894 הוענקה לו מלגה ונסע לפריס. שם ב-Ecole des Beaux-Arts  היה משנת 1895 תלמידו של המאסטר הוברט פונסקרמה (1903-1927) שהיה גם המנחה שלו. שם זכה בק בפרס ד'אטלייר. הוא עיצב את דוגמת ההטבעה של הקרונה בעלת הערך 1 של האימפריה האוסטרית-הונגרית ואז הקדיש את תשומת לבו לעיצוב "מדליית המילניום" (אלף שנה להונגריה בשנת 1896).
מפריז הגיש את הצעתו למכרז למדליית תערוכת המילניום וזכה. בשנת 1897 הציג תערוכה בגלספלאסט במינכן. יצירות סדרת המדליות שלו שהוצגה במוזיאון לאומנויות שימושיות בבודפשט בשנת 1898 הגדירה לראשונה את המדליה כסוגה אומנותית עצמאית. בשנת 1900 זכה במדליית כסף ביריד העולמי בפריז, ואז נסע לטיולי לימודים לאיטליה וגרמניה. בשנת 1906 זכה בפרס הגדול במילאנו. באותה תקופה תשומת ליבו עברה לפיסול. ב־31 בינואר 1907 התחתן עם לאורה בארדוש שהייתה צעירה ממנה ב -12 שנים, בתם של קארוי בארדוש ווילמה ברכפלד.
בסביבות 1907 התחבר בק יותר לסופרים של כתב העת ניוגט, עד כדי כך שתכנן גם את סמל המגזין שהושק בסוף אותה השנה (רשמית בשנת 1908). באופן ספציפי, מטבע ההנצחה של קלמן מיקש נבחר כסמל כתב העת ניוגט (עוצב על ידו מחדש באופן חלקי לאחר מכן). משנת 1910 עבד בסדנא שלו בעיר גד, ובו גילוף את פסליו החזקים והסגורים. בשנת 1914 הציג לראשונה תערוכת יחיד במוזיאון ארנסט בבודפשט. אפרודיטה, אחת מיצירותיו העיקריות, הושלמה בשנת 1915.
ב־30 ביוני 1917 התנצרו הוא ואשתו ועברו לדת הפרוטסטנטית. התנצרותו לא עזרה לו הרבה. בשנת 1944, לאחר הכיבוש הגרמני של הונגריה הועבר בק לאחד מבנייני הטלא הצהוב שמשם נמלט. בתקופת שלטון מפלגת צלב החץ נאלץ להתחבא יחד עם אשתו, במרתף ביתו של חבר. ב־31 בינואר 1945 נעלם משם ללא עקבות, כנראה נרצח.
מבצע מתח גבוה

רקע

ב-7 באפריל 1980 יצאה חוליית מחבלים פלסטינים מלבנון וביצעו פיגוע מיקוח בקיבוץ משגב עם שבו נתפסו ילדים מבית הילדים של הקיבוץ כבני ערובה. המחבלים יצאו מבסיס בראס-א-שק, מדרום לשפך הזהרני בלבנון, כארבעים קילומטרים מגבול ישראל. על פי מידע מודיעיני עמד לצאת מבסיס זה פיגוע נוסף בישראל.
בתגובה לפיגוע ולנוכח ההתרעות לפיגוע נוסף הוחלט בישראל לפשוט באמצעות שייטת 13 על בסיס המחבלים ולהשמיד אותו.
עומק הים באזור החוף שבו עמדה להתבצע הפשיטה היה רדוד מכדי להגיע אל היעד בסירות גומי, ולכן הוחלט להגיע ליעד בשחייה. מפקד שייטת ספינות הטילים, אברהם בן שושן נקבע כמפקד טקטי של המבצע בחלקו הימי, ועל החלק היבשתי הופקדו מפקד שייטת 13, עמי איילון, ומפקד פלגת הלוחמים של השייטת, שי ברוש, שפשטו על היעד יחד עם לוחמי שייטת 13.

מהלך המבצע

בשעת לילה מאוחרת לאחר צלילה ארוכה לחוף מלב ים, נעו לוחמי השייטת ליעד בתנועה חרישית וזחילה. הלוחמים נערכו בסמוך לבסיס המחבלים שבו מבנה בן שתי קומות, בונקר ואוהל. הלוחמים פתחו במכת אש חזקה על היעדים. לאחר מכן הסתערו על המבנים וחיסלו את המחבלים השוהים בהם בקרבות פנים אל פנים. משתמה הלחימה על היעדים השליכו עליהם הלוחמים מטעני נפץ והרסו אותם. בשל פיצוץ מטעני הנפץ שהשליכו הפושטים על בניין מפקדת המחבלים, נפצע דורון מפקד אחד הכוחות, וסגנו בכוח מפקד הצוות יואב גלנט, תפס את הפיקוד על כוח החוד, והשלים את המשימה. 
המבצע לווה בהפגזה מהים הן של יעד הסחה, והן של היעד עצמו לאחר נסיגת הכוחות הפושטים. למחבלים היו כעשרים הרוגים. בין המחבלים ההרוגים היו גם שלושת המחבלים שיועדו לבצע את הפיגוע המתוכנן.
ג'יידן סמית'

קורות חייו

סמית' נולד במליבו, קליפורניה, ארצות הברית לשחקן ויל סמית' ולשחקנית ג'יידה פינקט סמית'. יש לו אח חורג הגדול ממנו, טריי סמית' ואחות קטנה וילו סמית'.
סמית' החל את קריירת המשחק שלו בגיל 7 בסרט "המרדף לאושר" אותו הפיק אביו, וכיכב לצדו של אביו שגם גילם את הדמות הראשית. בשנת 2010, כשהיה בן 12, שיחק בתפקיד הראשי בסרט "קראטה קיד". לאחר הסרט שר סמית' עם ג'סטין ביבר את השיר "Never Say Never". בקליפ השיר נכללו קטעים מ"קראטה קיד" לצד צילומים של סמית' וביבר מקליטים את השיר. ב-2013 כיכב, שוב לצד אביו, בסרט "העולם אחרי".
ג'ובאני בוקאצ'ו

חייו

בעבר רווחה ההנחה שנולד בפריז, כיום חוקרי בוקאצ'ו משערים שנולד כממזר בפירנצה. אביו, אדם בעל השפעה ומקורב למלך, הכיר בו והכניסו לביתו, ומגיל צעיר גדל תחת אשתו החוקית של האב. כבר בעודו ילד הושפע חינוכו מרוחו של דנטה ומיצירתו.
הוא נשלח ללמוד בנקאות בנאפולי ונראה שבעיר קוסמופוליטית זו שעל חוף ים ספג שלל השפעות וחוויות.  אחר כך התמסר ללימודי חוק כנסייתי. אך לאכזבתו הגדולה של אביו, את עיקר תשומת לבו משכה הספרות. יצירותיו הראשונות עוסקות כולן באהבה הרומנטית ונוגעות בה מזוויות שונות. בשנות השלושים של המאה ה-14, נולדו לו שני ילדים בלתי חוקיים, ובעשור הבא נוספו עליהם עוד שניים.  
ב-1340, זמן של משבר כלכלי, חזר לפירנצה ונראה שרמת חייו ירדה. נטשה אותו אהובתו בנאפולי, בת אצילים בשם מריה ד'אקוינו.
לא ברור מה אירע אותו בשנים שאחרי עזיבתו את נאפולי, אך ידוע שב-1348, בשיאו של המוות השחור, היה בפירנצה, ומראה העיר בעת המגפה נתן לו את ההשראה לסיפור המסגרת לדקאמרון.
בשנות החמישים של המאה ה-14 החל למלא שלל תפקידים פוליטיים מטעם העיר פירנצה (באותם ימים שלטה בערים באיטליה מועצה נבחרת), בין השאר היה שליח לאפיפיור. 
ב-1350 התוודע פנים אל פנים לפטרארקה, המשורר האיטלקי הנערץ. על היחסים ביניהם שהפכו לידידות מופלאה אמר פטרארקה שהיו "מאוחדים בנפש, אם כי נפרדים בגוף".  
באותה תקופה כתב בוקאצ'ו חיבור על האלים הפגאניים, ספר "על קורותיהם של אנשי שם" שנועד להוכיח שאין טעם בכבוד ובפאר בעולם הזה שכן סופם חורבן וכן לקסיקון גאוגרפי מקיף.
את כתיבת הדקאמרון סיים בערך ב-1352, אחרי שהתחיל אותה באמצע העשור הקודם.
ב-1358, עם מות בתו, התאבל עליה קשות. באותו זמן המשיך להשתקע בספריו וגם בפירוש על דאנטה. כדי שיוכל להמשיך בחיבור על אלי יוון התמסר לחברתו של כומר בן קלבריה, שלימד אותו על שפת יוון ועל תרבותה.
ב-1362 הייתה לביקורו של נזיר אצלו השפעה רבה. הנזיר ניבא את מותו הקרב ושידלו להתמסר לדת ולא רק לספרות. ואכן, עוד קודם לכן החל בוקאצ'ו בלימודי כמורה. הוא השתוקק לשרוף את כתבי היד החילוניים שלו אך לבסוף פטרארקה מנע ממנו לעשות זאת.
בשנותיו האחרונות היה עני ולמוד ייסורים, הרבה באשמת משקל גופו הגדול. הוא עסק בהרצאות על דנטה והקומדיה האלוהית שלו. הוא נעלב וחדל מהן אחרי שנאמר לו שהוא משפיל את היצירה הקדושה בכך שהוא מפרש אותה בפני פשוטי העם.
על מצבתו ביקש שייכתב: "משנתו הייתה השירה הנעלה".